Sunday, September 5, 2021

PhD Candidacy: Abstract

**Transformation, catharsis and affinities between dramatic elements**

**in Rudolf Steiner's dramaturgy, in relation with his aesthetic conception**

**and the mystery plays he wrote**

Amos Ben-Aharon, September

המחקר המוצע מבקש לדון בתפיסת הטרנספורמציה והקתרזיס ובזיקות בין מרכיבים דרמטיים בדרמטורגיה של רודולף שטיינר, המצויה בתווך בין תפיסתו האסתטית לבין מחזות המסתורין שכתב. בחינה זו תעמיק בתפיסת הטרנספורמציה, הקתרזיס, המרחב האסתטי והיסוד הדרמטי בתפיסתו הדרמטורגית של רודולף שטיינר. מאחר ולא קיימת ספרות אקדמית מחקרית רבה על שלושת התחומים בעבודתו של שטיינר, הדרמטורגי, הדרמטי והאסתטי, ושאלת השפעתם על אמנות המאה העשרים נעדרת מהמחקר כמעט כליל, המחקר המוצע מבקש למלא חלל זה.

כבסיס לתפיסתו הדרמטורגית של שטיינר, תיבחן תפיסת הטרנספורמציה המצויה ביסודם של כתביו האסתטיים של שטיינר ומתפתחת שלב-שלב מטרנספורמציה חד-כיוונית בראשית דרכו, לטרנספורמציה דו-כיוונית בהמשכה, ובסיום למה שברצוני לכנות "מוניזם של טרנספורמציה דו-כיוונית". בכל השלבים הללו יש תפקיד מרכזי לדמיון בתור פעילות יוצרת של האני. בחינה זו תתבסס על עבודת התזה שחיברתי והתמקדה בתפיסת הטרנספורמציה בכתבים האסתטיים ובמחזות-המסתורין של שטיינר, ובדמיון היוצר של האמן ככוח מניע לאותה טרנספורמציה דו-כיוונית.

המחקר הנוכחי יתמקד בתפיסתו הדרמטורגית של שטיינר ויבחן כיצד תופס הוא מושגים דרמטורגים כגון עלילה, דמויות, אגון, היוודעות, סיבוך, מהפך והתרה, ומהו תפקידו של מושג הקתרזיס בתפיסתו. הוא ידון בשאלה, אם ניתן לראות במושג הקתרזיס של שטיינר ביטוי ייחודי ומעמיק לתפיסת הטרנספורמציה האסתטית שלו. המחקר ישאף להראות את מרכזיות מושג הקתרזיס בתפיסת שטיינר הן ביחס למרכיבים הדרמטיים שלעיל והן ביחס לחשיבתו של שטיינר את הקתרזיס בהקשר למחזה המסתורין העתיק ולמחזה המסתורין החדש. מושג הקתרזיס יהווה בעבודה פריזמה, דרכה יוארו המרכיבים הדרמטיים, היחסים בין דרמת מסתורין עתיקה וחדשה ועיגונה של הדרמה במיסתריה.

המחקר יטרים לבחינה זו דיון ביחסם של הוגים מרכזיים בתולדות הדרמה למושג הקתרזיס (למן אריסטו, דרך לסינג, גתה ושילר), שברו והרחבתו (ברנאיס, ניטשה ופרויד). אם הראשונים, על אף השונות הגדולה ביניהם, רואים בו מושג-ליבה אסתטי ודרמטורגי, הרי שהאחרונים רואים בו גם מושג רפואי, פיזיולוגי ופסיכולוגי-תראפויטי ופורצים את גבולותיו הקודמים. שטיינר הושפע מתפיסות אלה ופיתח בהקשר להן את חשיבתו את הקתרזיס כמושג מרכזי הן להבנת הדרמה למן הטרגדיה האטית ועד למודרניזם של ראשית המאה ה-20 והן להבנת הדרמה בהקשרה למסתריה העתיקה והחדשה. בדומה לכך דן שטיינר במרכיבים נוספים של הדרמה ובהתפתחות שחלה בהם, דוגמת דמויות, עלילה, קונפליקט ועוד. המחקר יבחן את גישתו של שטיינר לקתרזיס כהד לחוויה דו-כיוונית במסתריה העתיקה וישאל לגבי השתנות והיפוך שחלו בהמשגת הקתרזיס בימינו ביחס לזמן העתיק, שקשורים גם בהיפוך כיוון שחל בין מחזה המסתורין העתיק לבין זה החדש. 'מותו' ו'לידתו' של מושג הקתרזיס ידונו, כאשר תולדות הדרמה מהוות תווך, הבשלה והתעצמות בין דרמת המסתורין העתיקה לזו החדשה.

התפתחות תפיסתו הדרמטורגית של שטיינר תתואר דיאכרונית בשלושה שלבים שונים: מנטייה חזקה של שטיינר המוקדם לדרמטורגיה הגרמנית הקלאסית של גתה ושילר, דרך היפתחות לכיוונים מודרניסטיים מוקדמים, לעבר תפיסה רוחנית של הדרמה.

כמו כן, תבחן העבודה את עיגון התפיסה הדרמטורגית של שטיינר באשר למחזה המסתורין בשלושה יוצרים והוגים, שפעלו במחצית השנייה של המאה ה-19 וכיוון הגותם ויצירתם הניח יסוד למחזה המסתורין המודרני: ואגנר, ניטשה ושורה. שלושתם חשובים לשטיינר בהקשר לחשיבת מחזה המסתורין מבחינות שונות: הראשון תופס את הדרמה המוזיקלית והמיתית כיצירת אמנות טוטאלית; השני מפתח בין השאר מחשבות של שילר ורואה את מקורות הטרגדיה היוונית ביסודות הדיוניסי והאפוליני ובטקסי המסתורין הקשורים בהם; השלישי שואף להחיות את הדרמה מתוך יצירת זיקה לדרמת המסתורין העתיקה במסתריית אלויזיס. בהקשר להם מפתח שטיינר את יצירת וחשיבת מחזה המסתורין החדש.

בחינת הקתרזיס כמושג דינאמי, פתוח ורב-פני, תיתמך גם בגישה, שתציג כי שני מושגים שפיתח שילר, המצב האסתטי (aesthetischer Zustand) ומראית-העין (Schein) הכרוכה בו, מהווים ראשיתה של דרך, שסופה הוא יצירת מחזה המסתורין המודרני. ייעשה ניסיון להראות, כי מה שאפשרה המקהלה בטרגדיה היוונית כמייצגת הטקס המקודש ועולם האלים ומסורותיו, מתאפשר שוב באופן חדש ובהדרגה על-ידי ניסוחם של המצב האסתטי ומראית-העין כמרחב חופשי ליצירה מסוג חדש. מה שאפשרו המיתוס, המקדש, ההתקדשות העתיקה ומקהלת הסאטירים כקשר עתיק ומוגן עם מסתורין האלים והרוח, גווע בחלוף אותו עולם ואינו אפשרי עוד, אלא אם ייווצר באדם 'מרווח פנימי' שבין עולם החושים לעולם האידיאות, מרווח יוצר של משחק ופנטזיה. מרווח פנימי חופשי זה, במידה והוא נוצר כל פעם מחדש, מאפשר ליצור את מחזה המסתורין החדש מתוך אני חופשי ופנטזיה של אמן.

מתודת המחקר תהיה משלב תיאורטי, שיכלול מרכיבים מתוך "האסתטיציזם החדש" כגון חשיבת השילוש, מרכיבים של השוואה והנגדה בין טקסטים ותקופות בכתיבתו הדרמטורגית של שטיינר על-פי המתודה הסטרוקטורליסטית וכן יסודות קונקרטיים מתוך זרם "הביקורת החדשה", כגון קריאה צמודה, קונקרטי-אוניברסלי ועוד. המחקר יתמקד גם בהשוואת מחזה המסתורין מאת שטיינר למחזות מסתורין ומחזות אוטו-סקרמנטלים משלהי המאה ה-19 ומהמאה העשרים. השוואה זו על הדומה והשונה שבה תוכל לזרות אור על סוגת מחזה המסתורין ש'נולדה מחדש' מראשית המאה ה-20 ואילך ועל מחזותיו של שטיינר בתוך קונטקסט דרמטי ותקופתי-תרבותי רחב יותר. כמו כן, ייבחן פיתוח הדרמטורגיה של שטיינר דרך עבודתם של שני אישים: אלברט שטפן בפואטיקה הדרמטית שלו ובמימושה בכתיבתו הדרמטית, ומרי שטיינר בפואטיקה הדרמטית שלה ובמימושה בעבודתה כבמאית. הן שטפן והן מרי שטיינר מבטאים בדרכם את פיתוח הפואטיקה הדרמטית של שטיינר בשני כיוונים שונים ומשלימים.